b'\n_START_ARTICLE_\nCanterbury\n_START_SECTION_\nIme\n_START_PARAGRAPH_\nRimsko naselje Durovernum Cantiacorum (kentski Durovernum) je zasedalo mesto prej\xc5\xa1njega britskega mesta, katerega starodavno britsko ime je bilo *Durou\xcc\xafernon (trdnjava pri jel\xc5\xa1evem nasadu), \xc4\x8deprav naj bi ime v\xc4\x8dasih izviralo iz razli\xc4\x8dnih britskih imen za Stour  (srednjeve\xc5\xa1ka razli\xc4\x8dica rimskega imena je Dorobernia ali Dorovernia). V porimski Britaniji je bilo znano v stari vali\xc5\xbean\xc5\xa1\xc4\x8dini kot Cair Ceint (kentska trdnjava),  ki so jo zasedali Juti, ime je postalo znano v stari angle\xc5\xa1\xc4\x8dini kot Cantwareburh (kentska trdnjava),  in to se je razvilo v sedanje ime.\n_START_SECTION_\n14.\xe2\x80\x9317. stoletje\n_START_PARAGRAPH_\n\xc4\x8crna smrt je prizadela Canterbury leta 1348._NEWLINE_Med stoletno vojno leta 1363 je raziskava ugotovila, da je rimsko obzidje v slabem stanju in po\xc4\x8dasi izginja. Med letoma 1378 in 1402 so ga obnovili in mu dodali nove stolpe.  V kme\xc4\x8dkem uporu Wata Tylerja leta 1381 sta bila grad in nad\xc5\xa1kofova pala\xc4\x8da oplenjena, nad\xc5\xa1kofa Sudburyja pa so obglavili v Londonu. Sudburyja se vsako leto spomnijo na \xc5\xbeupanski procesiji za bo\xc5\xbei\xc4\x8d na njegovem grobu v stolnici. Leta 1413 je bil Henrik IV. kot edini vladar pokopan v stolnici. Leta 1448 je bila Canterburyju izdana listina mesta, zato je dobilo \xc5\xbeupana in \xc5\xa1erifa (najvi\xc5\xa1ji upravni uradnik grofije), ki ju ima \xc5\xa1e danes. Leta 1504 je bil kon\xc4\x8dan glavni stolp stolnice, Bell Harry Tower, in s tem se je kon\xc4\x8dala 400-letna gradnja._NEWLINE_Z 10.000 prebivalci je bilo mesto 10. najve\xc4\x8dje v Angliji. V za\xc4\x8detku 16. stoletja se je \xc5\xa1tevilo prebivalcev zmanj\xc5\xa1alo za 3000._NEWLINE_Ob razpustitvi samostanov so mestne samostane zaprli. Samostan svetega Avgu\xc5\xa1tina, 14. najbogatej\xc5\xa1i v Angliji, je prevzela krona skupaj s cerkvijo in kri\xc5\xbenim hodnikom. Preostali del samostana je bil v naslednjih 15 letih uni\xc4\x8den, del pa spremenjen v pala\xc4\x8do.  Sveti\xc5\xa1\xc4\x8de Toma\xc5\xbea Becketa v stolnici je bilo poru\xc5\xa1eno in vse zlato, srebro in dragulji odneseni v Tower v London, Becketove podobe, ime in prazniki so bili izbrisani po vsem kraljestvu, kar je kon\xc4\x8dalo romanja._NEWLINE_Do 17. stoletja je Canterbury \xc5\xa1tel 5000 prebivalcev, od tega 2000 francosko govore\xc4\x8dih protestantskih hugenotov, ki so pribe\xc5\xbeali pred preganjanjem in \xc5\xa1pansko-nizozemsko vojno v sredini 16. stoletja. Hugenoti so v mesto uvedli tkanje svile, ki je leta 1676 preseglo tkanje volne._NEWLINE_Leta 1620 se je Robert Cushman na ulici Palace 59 dogovoril za najem ladje Mayflower za prevoz romarjev v Ameriko._NEWLINE_Med angle\xc5\xa1ko dr\xc5\xbeavljansko vojno so leta 1647 izbruhnili nemiri, ko je puritanski \xc5\xbeupan Canterburyja prepovedal cerkvene slu\xc5\xbebe na bo\xc5\xbei\xc4\x8dni dan. Sojenje upornikom naslednje leto v Kentu je povzro\xc4\x8dilo upor proti silam parlamentarcev, kar je povzro\xc4\x8dilo za\xc4\x8detek drugega dela vojne. Vendar se je Canterbury mirno predal poslancem po zmagi v bitki pri Maidstonu.\n_START_SECTION_\n18. stoletje do danes\n_START_PARAGRAPH_\nPrvi mestni \xc4\x8dasopis Kentish Post je bil ustanovljen leta 1717. Leta 1768 se je zdru\xc5\xbeil z novoustanovljenim Kentish Gazette._NEWLINE_Do leta 1770, ko je grad za\xc4\x8del propadati, so bili mnogi njegovi deli v poznem 18. stoletju in v za\xc4\x8detku 19. stoletja poru\xc5\xa1eni. Leta 1787 so vsa vrata v mestnem obzidju razen mestnega zapora (Westgate) poru\xc5\xa1ili zaradi odlo\xc4\x8ditve, da ovirajo nove potovalne ko\xc4\x8dije. Canterburyjski zapor je bil odprt leta 1808 takoj za mestno mejo. Do leta 1820 je mestno industrijo svile uni\xc4\x8dil uvo\xc5\xbeen indijski muslin. Trgovanje je bilo nato v glavnem omejeno na hmelj in p\xc5\xa1enico. Canterburyjska in whitstabelska \xc5\xbeeleznica je bila prva potni\xc5\xa1ka proga na svetu, odprta leta 1830. Bankrotirala je leta 1844, ko jo je leta 1846 kupila severnovzhodna \xc5\xbeelezni\xc5\xa1ka dru\xc5\xbeba (South Eastern Railway), ki je povezovala mesto s svojim ve\xc4\x8djim omre\xc5\xbejem. V London, Chatham in Dover je prispela leta 1860. Konkurenca in zni\xc5\xbeevanje stro\xc5\xa1kov med progami sta bila re\xc5\xa1ena tako, da so se zdru\xc5\xbeevale. Leta 1848 je bil samostan svetega Avgu\xc5\xa1tina prenovljen in uporabljen kot misijonarski kolid\xc5\xbe za predstavnike anglikanske cerkve v britanskih kolonijah. Med letoma 1830 in 1900 je prebivalstvo v mestu naraslo s 15.000 na 24.000._NEWLINE_Med prvo svetovno vojno so bile po mestu ustanovljene \xc5\xa1tevilne voja\xc5\xa1nice in prostovoljne bolni\xc5\xa1nice. Leta 1917 se je blizu ceste Broad Oak zru\xc5\xa1il nem\xc5\xa1ki bombnik. Med drugo svetovno vojno je na mesto padlo 10.445 bomb v 135 posami\xc4\x8dnih napadih in so uni\xc4\x8dile 731 hi\xc5\xa1 in 296 drugih zgradb, tudi misijonski kolegij in dekli\xc5\xa1ko gimnazijo Simona Langtona, ubitih je bilo 115 ljudi. Najbolj uni\xc4\x8dujo\xc4\x8d napad je bil 1. junija 1942 med hitrimi vojnimi napadi (Baedeker Blitz)._NEWLINE_Pred koncem vojne je arhitekt Charles Holden pripravil na\xc4\x8drte za ponovni razvoj mestnega sredi\xc5\xa1\xc4\x8da, a so mu doma\xc4\x8dini nasprotovali. Sredi\xc5\xa1\xc4\x8de mesta so za\xc4\x8deli obnavljati 10 let po vojni. Cestni obro\xc4\x8d je bil zgrajen zunaj mestnega obzidja, sredi\xc5\xa1\xc4\x8de mesta pa je bilo prepu\xc5\xa1\xc4\x8deno pe\xc5\xa1cem. Najbolj se je mesto raz\xc5\xa1irilo v 1960-ih s prihodom univerze in kolid\xc5\xbea Kristusove cerkve._NEWLINE_Leta 1980 sta mesto obiskala pape\xc5\xbe Janez Pavel II. in na za\xc4\x8detku letnega festivala kraljica Elizabeta II. Canterbury je leta 1997 dobil svojo radijsko postajo. Med letoma 1999 in 2005 je veliko prenovo do\xc5\xbeivel nakupovalni center Whitefriars. Leta 2000 se je ob prenovi uresni\xc4\x8deval pomemben arheolo\xc5\xa1ki projekt, ki ga je vodil canterburyjski arheolo\xc5\xa1ki sklad, znan kot Big Dig,  ki ga je podpiral kanal 4 britanske televizijeTime Team._NEWLINE_Canterbury je oktobra 1931 obiskal tudi Mahatma Gandhi; sre\xc4\x8dal se je z Hewlettom Johnsonom in canteburyjskim dekanom.\n_START_SECTION_\nGeografija\n_START_PARAGRAPH_\nCanterbury le\xc5\xbei na 51\xc2\xb016\xe2\x80\xb230\xe2\x80\xb3N 1\xc2\xb005\xe2\x80\xb213\xe2\x80\xb3E v vzhodnem Kentu, pribli\xc5\xbeno 89 km vzhodno\xe2\x80\x93jugovzhodno od Londona. Obalna mesta Herne Bay in Whitstable sta 10 km severno, Faversham je 13 km severozahodno. Bli\xc5\xbeinje vasi so Rough Common, Sturry in Tyler Hill. Civilna \xc5\xbeupnija Thanington Without je na jugozahodu, preostali del mesta nima \xc5\xbeupnije. Harbledown, Wincheap in Hales so predmestja._NEWLINE_Mesto le\xc5\xbei ob reki Stour ali Great Stour, ki te\xc4\x8de od izvira v Lenhamu severovzhodno skozi Ashford do Rokavskega preliva pri Sandwichu. Reka se razdeli jugovzhodno od mesta, en krak te\xc4\x8de skozi mesto, drug okoli nekdanjega obzidja. Oba kraka se ve\xc4\x8dkrat zdru\xc5\xbeita in razdru\xc5\xbeita, ko se kon\xc4\x8dno kot ena reka ovije okoli mesta Fordwich na robu mo\xc4\x8dvirja severovzhodno od mesta. Stour je plovna na odseku plimovanja do Fordwicha, nad to to\xc4\x8dko pa jo uporabljajo kanuji in druga majhna plovila. Geologijo sestavlja v glavnem glina, ki prekriva kredo. Terciarni pesek, ki prekriva londonsko glino, oblikuje hrib svetega Toma\xc5\xbea in svetega \xc5\xa0tefana pribli\xc5\xbeno kilometer severozahodno od sredi\xc5\xa1\xc4\x8da mesta.\n_START_SECTION_\nPodnebje\n_START_PARAGRAPH_\nCanterbury ima oceansko podnebje (K\xc3\xb6ppnova podnebna klasifikacija Cfb), podobno kot skoraj celotno Zdru\xc5\xbeeno kraljestvo. Canterbury ima blage temperature med 1,8 \xc2\xb0C in 22,8 \xc2\xb0C vse leto. Ima razmeroma malo padavin.\n_START_SECTION_\nGospodarstvo\n_START_PARAGRAPH_\nOkro\xc5\xbeje Canterbury ima pribli\xc5\xbeno 4761 podjetij, 60.000 polno zaposlenih ali za kraj\xc5\xa1i delovni \xc4\x8das, leta 2001 je bilo vredno 1,3 milijarde \xc2\xa3.  Zaradi tega je okro\xc5\xbeje drugo najve\xc4\x8dje gospodarstvo v Kentu. Turizem prispeva 258 mio \xc2\xa3 h gospodarstvu Canterburyja in je bil ve\xc4\x8d let temelj lokalnega gospodarstva. Canterburyjsko stolnico obi\xc5\xa1\xc4\x8de ve\xc4\x8d kot milijon obiskovalcev letno. Canterbury ima visok BDP na prebivalca, je vi\xc5\xa1ji od povpre\xc4\x8dja Kenta z 42.500 $ in zna\xc5\xa1a 51.900 $ , je eno najbogatej\xc5\xa1ih mest na jugovzhodu.\n_START_SECTION_\nZnamenitosti\n_START_PARAGRAPH_\nCanterburyjska stolnica je mati anglikanske cerkvene skupnosti in sede\xc5\xbe canterburyjskega nad\xc5\xa1kofa. Avgu\xc5\xa1tin jo je ustanovil leta 597 in je na seznamu Unescove svetovne dedi\xc5\xa1\xc4\x8dine skupaj s cerkvijo svetega Martina in ru\xc5\xa1evinami opatije svetega Avgu\xc5\xa1tina. Z milijonom obiskovalcev letno je eno najbolj obiskanih krajev v dr\xc5\xbeavi. Obredi potekajo v stolnici trikrat ali ve\xc4\x8dkrat na dan._NEWLINE_V rimskem muzeju je predstavljen mozai\xc4\x8dni tlak in situ iz leta okoli 300. Ohranjene strukture iz rimskih \xc4\x8dasov so vrata v mestnem obzidju (Queningate) in del rimskega grobi\xc5\xa1\xc4\x8da (Dane John Mound). Vrtovi so bili urejeni poleg gomile v 18. stoletju. Mlin na veter je bil postavljen med letoma 1731 in 1839._NEWLINE_Ru\xc5\xa1evine normanskega canterburyjskega gradu in samostan svetega Avgu\xc5\xa1tina sta odprta za javnost. Srednjeve\xc5\xa1ka cerkev svete Margarete je prizori\xc5\xa1\xc4\x8de Canterburyjskih zgodb Geoffreyja Chaucerja. V njej lutke v naravni velikosti pripovedujejo zgodbe iz knjige. Westgate je zdaj muzej zgodovine zapora. Srednjeve\xc5\xa1ka cerkev svetega Alfega je bila ukinjena leta 1982, v njej je urbanisti\xc4\x8dni center (Canterbury Urban Studies Center), preimenovan v Canterburyjski okoljski center; stavbo uporablja Kraljeva \xc5\xa1ola. Stara sinagoga je zdaj glasbena \xc5\xa1ola, ena od le dveh novoegiptovskih sinagog, ki \xc5\xa1e vedno stoji. V sredi\xc5\xa1\xc4\x8du mesta je veliko starih predal\xc4\x8dnih lesenih hi\xc5\xa1 iz 16. in 17. stoletja, vendar pa veliko manj, kot jih je bilo pred drugo svetovno vojno, saj so bile mnoge med napadi po\xc5\xa1kodovane. \xc5\xa0e vedno stoji stara tkalska hi\xc5\xa1a (Old Weaver House), ki so jo uporabljali hugenoti. Martinov mlin je edini ohranjen mlin od \xc5\xa1estih znanih v Canterburyju. Zgrajen je bil leta 1817 in je delal do leta 1890; zdaj je spremenjen v hi\xc5\xa1o. Cerkev svetega Toma\xc5\xbea je edina katoli\xc5\xa1ka cerkev v mestu, v njej so relikvije Toma\xc5\xbea Becketa.\n_START_SECTION_\nPomembni me\xc5\xa1\xc4\x8dani\n_START_PARAGRAPH_\nLjudje, rojeni v Canterbury, so: detektiva Edmund Reid, Christopher Marlowe, igralec Orlando Bloom. Pisatelj William Somerset Maugham in re\xc5\xbeiser Michael Powell sta bila med nekdanjimi u\xc4\x8denci Kraljeve \xc5\xa1ole. Nelson Wellesley Fogarty (1871\xe2\x80\x931933) je bil prvi \xc5\xa1kof v Damaralandu (Namibija) od leta 1924 do 1933._NEWLINE_Pomembnej\xc5\xa1i diplomanti kentske univerze so komedijant Alan Davies, pevka Ellie Goulding, \xc4\x8dasopisni urednik Rosie Boycott, igralec Tom Wilkinson, z bookerjem nagrajeni pisatelj Kazuo Ishiguro in igralec Chris Simmons. Novembra 2012 je bil Rowan Williams za svoje delo kot canterburyjski nad\xc5\xa1kof med letoma 2003 in 2012 razgla\xc5\xa1en za \xc4\x8dastnega me\xc5\xa1\xc4\x8dana (Freedom of the City)._NEWLINE_Grob pisatelja Josepha Conrada na canterburyjskem pokopali\xc5\xa1\xc4\x8du pri Clifton Gardensu 32 je spomenik II. razreda.'